Namm ! Flugvélamaturinn hjá Air Asia er svo góður að viðskiptavinir vilja ekki bara snæða hann í háloftunum heldur líka kaupa hann á jörðu niðri . Ljósmynd / Air Asia Hefur þú farið í flugvél og fundist maturinn það góður að þig langi hreinlega að borða hann líka á jörðu niðri ? Hjá Air Asia er þetta tilfellið en flugfélagið opnaði nýlega veitingahús með vinsælustu flugvélaréttum sínum . Veitingastaðurinn er staðsettur í verslunarmiðstöð í Kuala Lumpur , heitir Santan og er með skyndibitasniði . Forsvarsmenn flugfélagsins hafa sagt að þeir hafi orðið varir við áhuga viðskiptavina á því að geta fengið matinn ekki bara í flugi og opnun veitingastaðarins sé því svar við því ákalli . Um nákvæmlega sama mat er að ræða og í loftinu og er hann að mestu leyti með asísku sniði , mikið um hrísgrjónarétti og núðlur . Flugvélamatur getur verið girnilegur . Hér er einn af réttunum sem eru í boði hjá Air Asia , bæði í lofti og á jörðu niðri . Ljósmynd / Airasia Svo visst er flugfélagið um að það sé markaður fyrir flugvélamat á jörðu niðri að félagið er með áform um að opna fimm aðra eins veitingastaði fyrir árslok 2020 . Og á næstu þremur til fimm árum að opna um 100 útibú víðs vegar um heiminn .